Nu kan mobilen fjerne kløe fra myggestik

At mobiltelefonener lidt af en schweitzerkniv, kan vi vist hurtige blive enige om. Men at den kan fjerne kløe fra myggestik vil nok overraske de fleste. Ikke desto mindre hævder et tysk firma, at de har lavet en dims, der vil gøre smartphonen til en slags digital kløestopper.

Produktet hedder Heat it og er en kompakt enhed, der sættes direkte i mobilens opladningsport. Via en app vælger man behandling efter alder og følsomhed, hvorefter spidsen opvarmes til omkring 51 grader og holdes mod insektstikket i få sekunder. I stedet for creme, spray eller kløestillende middel bruger Heat it kontrolleret varme til at dæmpe ubehaget.

Mobilen som mini-apotek

Heat it fylder omtrent som et lille USB-stik og kan sidde i nøgleringen. Den kræver ikke opladning, man løber ikke tør for indhold, og der er ingen kemikalier involveret. Det gør den især oplagt til ferier, festivaler, teltture, vandreture og sommerhuset, hvor myggestik ofte kommer i flok, fortæller selskabet.

Behandlingen varer typisk fire, syv eller ni sekunder afhængigt af indstilling, og produktet kan bruges til børn fra tre år med hjælp fra en voksen. Det smarte er ikke, at løsningen er avanceret på klassisk gadget-manér. Det smarte er, at den bruger mobilen som strømforsyning og betjening – og dermed gør et lille behandlingsprodukt let at have med overalt.

Myggestikket behandles med varme i stedet for kemikalier.

Studie viser markant mindre kløe

Men virker det så? Heat it bygger på lokal hypertermi, hvor huden kortvarigt påvirkes med koncentreret varme. Ifølge selskabet kan varmen dæmpe de nervesignaler, der forbindes med kløe, og samtidig understøtte hudens naturlige restitution.

I et studie superviseret af professorer fra Charité Berlin deltog mere end 1.750 personer, og over 12.000 insektstik og -bid blev behandlet. Her blev kløe fra myggestik reduceret med 57 procent inden for det første minut og 81 procent efter 10 minutter, oplyser selskabet.

Heat it er desuden et certificeret medicinsk produkt, og sidste år blev det fremhævet på TIME’s liste over Best Inventions of 2025.

Heat it lanceres i Danmark til en vejledende pris fra 249 kroner. Den fås med USB-C til Android og iPhone 15 og nyere. Den tilhørende app er gratis og kan hentes i App Store og Google Play.

Nu kan mobilen fjerne kløe fra myggestik